โบรกฯเคาะ 7 หุ้นเด่นน่าลงทุนประจำมิ.ย.พร้อมส่งซิกดัชนีสิ้นปีเหลือ 1,580 จุด
โบรกฯส่งซิกดัชนีสิ้นปีเหลือ 1,580 จุด พร้อมชู 7 หุ้นเด่นน่าลงทุนประจำเดือนมิ.ย.CK, UNIQ, TASCO, ASK GL ,KTC และ AOT
2 มิ.ย. 2558

ฝ่ายวิจัยบริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (2 มิ.ย.) ว่า สำหรับแนวโน้มตลาดเดือน มิ.ย.ยังแกว่งในกรอบจำกัด อาจมีโอกาสขึ้นได้บ้าง โดยฝ่ายวิเคราะห์คงมุมมองเป็นกลางต่อดัชนีเดือนมิ.ย. เนื่องจากกระแสทุนต่างชาติยังไม่มีความชัดเจนท่ามกลางปัจจัยมหภาคทั้งในและนอกประเทศยังผันผวน ในเดือนนี้จะมีการประชุม ธ.กลางสหรัฐซึ่งนักลงทุนจะจับตาสัญญาณการขึ้นดอกเบี้ยของเฟด
โดยแม้ว่า KGI มองเฟดขึ้นดอกเบี้ยในก.ย.(ไม่ใช่ครั้งนี้) แต่สถิติใน cycle ก่อนๆชี้ว่าตลาดหุ้นโลกอาจถูกกดดัน 3 เดือนก่อนดอกเบี้ยขึ้นจริง ซึ่งความคาดหวังดังกล่าวผนวกกับโอกาสที่กนง.จะลดดอกเบี้ยอีก 0.25%  น่าจะส่งผลให้เงินบาทอ่อนค่าต่อและกดดันทุนต่างชาติได้ อย่างไรก็ตาม SET อาจมีช่วงฟื้นตัวในเดือนได้บ้าง หากมีข้อสรุปเรื่องการเจรจาหนี้สินของกรีซ รวมทั้งประเด็นการลดดอกเบี้ยนโยบาย
อย่างไรก็ดี เนื่องด้วยการชะลอของตัวเลขเศรษฐกิจ ความเชื่อมั่นของผู้บริโภคและของภาคธุรกิจที่อยู่ในระดับต่ำ ฝ่ายวิจัยได้ปรับลดประมาณการกำไรของกลุ่มธนาคารทั้งกลุ่ม และหุุ้นบางตัวในกลุ่มบ้านและที่ดิน ส่งผลให้ EPS ปีนี้ลดลงจาก 98.8 สู่ 95.7 และเป้าหมายดัชนี สิ้นปี 58 ลดลงจาก 1,630 สู่ 1,580 จุด(อิงเป้าหมาย PE ในระดับเดิมที่ 16.5 เท่าซึ่งคิดเป็นค่าเฉลี่ย PE 5 ปีย้อนหลัง+1 S.D) ทั้งนี้คาดว่า upside gain ส่วนใหญ่ของ SET จะเกิดปลายไตรมาสสามหรือไตรมาสสี่ หลังจากมีความชัดเจนเรื่องดอกเบี้ยเฟดแล้ว
หุ้นแนะนำเดือนมิ.ย. CK, UNIQ, TASCO, ASK GL ,KTC และ AOT 
ด้วยมุมมองที่เป็นกลางต่อ SET ฝ่ายวิจัยเลือกหุ้นเดือนมิ.ย.ส่วนใหญ่เป็นหุ้นขนาดกลาง ที่มีประเด็นการลงทุนเป็นบวก เช่นความชัดเจนที่มากขึ้นต่อการลงทุนระบบราง และโครงสร้างพื้นฐาน  (CK, UNIQ, TASCO) หุ้นที่ได้ประโยชน์จากแนวโน้มดอกเบี้ยขาลง (ASK, GL, KTC) รวมทั้งหุ้นที่เชื่อมโยงกับแนวโน้มอุตสาหกรรมท่องเที่ยวที่แข็งแกร่งต่อเนื่อง (AOT) เป็นต้น